केंद्र बीरेन सिंह से इस्तीफा लेने का साहस दिखाएगा?
वर्ष 2002 के गुजरात दंगों के बाद भाजपा की ओर से टीवी-बहसों में एक ही रटी-रटाई बात बोली जाती थी : 1984 के सिख-विरोधी दंगों के बारे में क्या? इससे कांग्रेस के प्रतिनिधिगण तुरंत रक्षात्मक हो जाते थे। Rajdeep Sardesai's column - Will the Center show the courage to seek the resignation of Biren Singh?

वर्ष 2002 के गुजरात दंगों के बाद भाजपा की ओर से टीवी-बहसों में एक ही रटी-रटाई बात बोली जाती थी : 1984 के सिख-विरोधी दंगों के बारे में क्या? इससे कांग्रेस के प्रतिनिधिगण तुरंत रक्षात्मक हो जाते थे। अब मणिपुर में जारी हिंसा पर भी भाजपा की चिर-परिचित रट है : बंगाल, राजस्थान और छत्तीसगढ़ के बारे में क्या? यह टालमटोल का रवैया राजनीतिक रूप से दोषपूर्ण और नैतिक रूप से विपन्न है, क्योंकि इसे अपनी ही नाकामियों को छुपाने के लिए इस्तेमाल किया जाता है।
यह बात सच है कि बंगाल में हाल में हुए पंचायत चुनावों में राजनीतिक हिंसा की घटनाएं हुईं। बंगाल में वाम सरकार के राज में होने वाली हिंसा का हवाला देकर ममता बनर्जी के राज में होने वाली हिंसाओं को नॉर्मलाइज़ करना भी अस्वीकार्य है, क्योंकि एक दशक पहले ममता बनर्जी ‘पोरिबोर्तन’ के वादे पर ही सत्ता में आई थीं।
इसी तरह कांग्रेस-शासित राजस्थान में भी महिलाओं से होने वाली हिंसा की घटनाओं में बढ़ोतरी हुई है, जैसा कि राष्ट्रीय अपराध रिकॉर्ड ब्यूरो के डाटा से पता चलता है। लेकिन वहां इस तरह के मामलों में आरोप-पत्र दायर करने की स्थिति में भी सुधार आया है। एक और कांग्रेस-शासित राज्य छत्तीसगढ़ नाबालिग लड़कियों से दुष्कर्म के मामले में देश में तीसरे नम्बर पर था, लेकिन वहां इस बात के कोई सबूत नहीं मिले हैं कि राज्य-सरकार जानबूझकर दोषियों का बचाव कर रही हो।
यही कारण है कि इन राज्यों की मणिपुर से तुलना दोषपूर्ण है। हमारे सामने एक ऐसा राज्य है, जिसके बारे में राजनीतिक-सत्ता को सचेत होने के लिए ढाई महीने लगे और वह भी एक वायरल-वीडियो के बाद। यह ऐसा राज्य है, जिसमें हुई हिंसा की भयावह घटनाओं में अधिकतर एफआईआर या तो ‘अज्ञात व्यक्तियों’ के विरुद्ध दर्ज की गई हैं या दर्ज की ही नहीं गईं। यह ऐसा राज्य है, जिसमें पुलिस थानों से हथियार ‘लूट’ लिए गए और पुलिस बेबस बनी रही।
यह ऐसा राज्य है, जिसके मुख्यमंत्री एक समूह के लोगों को ‘आतंकवादी’ करार देते हैं, जबकि दूसरे समूह के लोगों द्वारा की जा रही क्रूरताओं की भर्त्सना नहीं करते, और जो वायरल वीडियो सामने आने पर कहते हैं कि ‘इस तरह के सैकड़ों और मामले हुए होंगे।’ नस्ली-संघर्ष से ग्रस्त राज्य में पक्षधर-सरकार की संलिप्तता ने ही मणिपुर में हालात को विकट बना दिया है।
पिछले ढाई महीनों में हमने मणिपुर में जो देखा, वह समुदायों के बीच मनोवैज्ञानिक अलगाव का वैसा परिप्रेक्ष्य है, जिसमें मैतेइयों और कुकियों का साथ रहना लगभग असम्भव हो गया है। मैतेई पर्वतीय क्षेत्रों में नहीं रह सकते और कुकी इम्फाल घाटी में नहीं। यह विभाजन एक सुरक्षागत, प्रशासनिक और राजनीतिक चुनौती है, जिससे देश के दूसरे हिस्सों में घट रही घटनाओं का हवाला देकर बचा नहीं जा सकता है।
अगर मणिपुर की घटनाओं की तुलना किसी से की जा सकती है तो वह है 1990 में कश्मीर घाटी से पंडितों का पलायन। तब पाकिस्तान-समर्थित इस्लामिक आतंकवादियों ने पंडितों के परिवारों को निशाना बनाया था और राज्य की कमजोर सरकार कुछ नहीं कर सकी थी। लेकिन कश्मीर में जहां पंडित निहत्थे थे, वहीं मणिपुर में मैतेई और कुकी दोनों हथियारबंद हैं।
कुछ सशस्त्र समूहों के तार सीमापार से भी जुड़े हैं। उन्होंने एक ही राज्य के भीतर सरहदें खींचकर अपने-अपने प्रभाव-क्षेत्र बना लिए हैं। कुछ तुलनाएं 2002 के गुजरात दंगों से भी की जा सकती हैं। तब अहमदाबाद की सड़कों पर बजरंग दल के द्वारा भीड़ का नेतृत्व किया जा रहा था, मणिपुर में अराम्बई तेन्गोल और मैतेई लीपुन जैसे उग्रवादी मैतेई समूहों पर हिंसा फैलाने का आरोप है। 2002 के दंगों ने दो समुदायों के बीच अलगाव की जो लकीरें खींच दी थीं वो आज तक कायम हैं।
गुजरात के बड़े शहरों में आज भी हिंदू-बहुल इलाकों में कोई मुसलमान सम्पत्ति नहीं खरीद सकता है। वे अपनी बस्तियों में सिमटे रहते हैं। मणिपुर में भी आज मैतेइयों और कुकियों के नियंत्रण वाले पृथक इलाके निर्मित हो गए हैं और इसके लिए एक-दूसरे के वर्चस्व वाले क्षेत्रों में विरोधियों के घरों को जलाया और तहस-नहस तक किया गया है। मणिपुर में बहुसंख्यक और अल्पसंख्यक समुदायों के बीच अलगाव की धारणा एक दूसरे ही स्तर पर चली गई है।
यहां पर हम एक असहज कर देने वाले सवाल का सामना करते हैं। 2002 में गुजरात के मुख्यमंत्री पद से नरेंद्र मोदी को हटाने के विचार को इसलिए त्याग दिया गया था क्योंकि यह समझा गया था कि इसे हिंदू समुदाय के द्वारा स्वीकार नहीं किया जाएगा। ऐसे में आज प्रधानमंत्री स्वयं क्या मणिपुर के मुख्यमंत्री बीरेन सिंह से इस्तीफा लेकर मैतेइयों को नाराज कर सकते हैं?
(ये लेखक के अपने विचार हैं)